Gottekungen legger ned driften

Gottekungen.se, som spesialiserer seg på import og salg av godteri og brus til svenske priser, stenger dørene.

LEGGER NED: Gottekungen melder onsdag om at de legger ned driften, etter flere måneder med problemer og klager fra kunder. Vis mer byoutline Foto: Mariam Butt NTB scanpix

Publisert: Oppdatert: 12. desember 2018 17:12 , Publisert: 12. desember 2018 16:35

– Gottekungen.se stenger sin nettbutikk og Facebook-side med umiddelbar virkning, skriver selskapet i en e-post til sine kunder.

Selskapet har møtt en rekke utfordringer siden veksten tok av i våren 2018, som har ført til svært sene leveranser – og mange kunder kommer aldri til å få pakkene de bestilte tidligst i sommer.

– Vi har ingen kommentarer utover det som er sendt ut, skriver talsperson Rino Haugen i Gottekungen i en SMS til E24.

Les også: (+) Fra klokker til kokain: Slik endte fortidens Amazon på konkursens rand

Hundrevis av klager

Da Gottekungen varslet logistikkproblemene på Facebook i slutten av juli, fikk selskapet et rasende tilbakeslag, med 700 kommentarer som uttrykte sinne over manglende leveranser.

Oppmerksomheten førte til store medieoppslag, som ifølge selskapet skremte bort investorer.

– Så langt har vi heller ikke klart å selge virksomheten for at du som kunde ikke blir skadelidende. Dette berører deg som kunde da vi ikke er i stand til å håndtere din ordre per dags dato. Vi må beklage dette på det sterkeste, skriver Gottekungen.

Selskapet vil bestrebe seg på å refundere penger til sine kunder i januar.

Bakgrunnen for problemene er ifølge Gottekungen at de flyttet lager fra Strømstad til Småland for å takle veksten i våres.

I tillegg har Forbruker Europa blitt kontaktet 31 ganger fra kunder som ikke har fått sine varer fra nettbutikken.

– Vi beklager på det sterkeste at du har blitt skadelidende, sier de til sine kunder.